ai4bharat/Pralekha huggingface dataset:
பழங்குடியினர் நலத்துறை அமைச்சகம்
லடாக் யூனியன் பிரதேசத்தில் வன்தன் திட்டம் விரிவாக்கம்
வன்தன் திட்டம் அமலாக்கத்தின் முன்னேற்றம் குறித்து ஆய்வு செய்ய பழங்குடியினர் கூட்டுறவு சந்தை வளர்ச்சி கூட்டமைப்பு மாநில அளவில் பல இணையகருத்தரங்குகளை நடத்தியது. அதன் ஒரு பகுதியாக லடாக் யூனியன் பிரதேச குழுவினர் மற்றும் வன்தன் விகாஸ் கேந்திர அமைப்புகளுடன் இணைய கருத்தரங்கு நடத்தப்பட்டது.
வன உற்பத்தி பொருட்களுக்கான குறைந்தபட்ச ஆதரவு விலை, வன்தன் திட்டம் ஆகியவற்றை அமல்படுத்தியதில் ஏற்பட்டுள்ள முன்னேற்றம் குறித்து, இந்த இணைய கருத்தரங்கில், லடாக் பகுதி மேலாளர் எடுத்துரைத்தார். ஆட்கள் பற்றாக்குறை காரணமாக, வன்தன் விகாஸ் கேந்திரங்களை அமல்படுத்தும் பணி விரைவாக நடைபெறவில்லை என தெரிவிக்கப்பட்டது. ஆனால் வன்தன் விகாஸ் கேந்திரங்களின் கணக்கெடுப்புப்பணி முடிவடைந்ததாக தெரிவிக்கப்பட்டது.
சீரான இடைவெளியில் அடுத்தடுத்த கூட்டங்களை நடத்தவும் ஒப்புக் கொள்ளப்பட்டது.
இந்த கூட்டத்தில் நடந்த விவாதத்தின் அடிப்படையில், வன்தன் விகாஸ் கேந்திரங்களின் ஐந்து கட்ட திட்டங்களை முறைப்படுத்தி அமல்படுத்த முடிவு செய்யப்பட்டது. இந்த கருத்தரங்கில், வன்தன் விகாஸ் கேந்திரங்களைச் சேர்ந்த பிரதிநிதிகளின் கேள்விகளுக்கு விளக்கம் அளிக்கப்பட்டன.
மூத்த அதிகாரிகளுடன் நடைபெறும் இந்த இணைய கருத்தரங்கு தொடர்கள், நாடு முழுவதும் பல மாநிலங்களில் கடந்த மே 10ம் தேதி முதல் மே 28ம் தேதி வரை நடைப்பெற்றது.
அனைத்து தரப்பினர் இடையே தொடர்பை ஏற்படுத்தி, நடவடிக்கைகளை ஆய்வு செய்யவும், பழங்குடியினருக்கான திட்டங்களை திறம்பட அமல்படுத்துவதன் மூலம் அதிக பலனை பெறவும், இந்த இணைய கருத்தரங்குகள் ஒரு வாய்ப்பாக அமைந்தன.
இந்த திட்டமிட்ட நடவடிக்கைகளை திறம்பட அமல்படுத்துவதன் மூலம், பழங்குடியினரின் பொருளாதார முறையை மாற்றுவதை நோக்கி டிரைஃபெட் செயல்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1724914
------
(Visitor Counter : 195
பிரதமர் அலுவலகம்
வீரதீர செயலுக்கான தேசிய விருது – பிரதமர் வழங்கினார்
வீரதீர செயலுக்கான தேசிய விருதை பிரதமர் திரு நரேந்திர மோடி இன்று 25 குழந்தைகளுக்கு வழங்கினார்.
விருது பெற்றவர்களுடன் உரையாடிய பிரதமர், அவர்களின் வீரச் செயல் அவர்களின் வீரத்துடன், தீர்மானிக்கும் ஆற்றலையும் நிரூபிக்கிறது என்று கூறினார். உங்கள் வாழ்க்கையின் லட்சியம் இந்த விருதுடன் முடிந்துவிட கூடாது. இது ஓர் ஆரம்பமாகவே இருக்க வேண்டும் என்று கேட்டுக் கொண்டார்
ஜனவரி 23-ந் தேதியின் முக்கியத்துவத்தை பிரதமர் குழந்தைகளுக்கு விவரித்தார். நேதாஜி சுபாஷ் சந்திர போஸ் பிறந்த நாளை நினைவூட்டினார். குழந்தைகள் நிறைய படிக்க வேண்டும், குறிப்பாக தலைவர்கள், விளையாட்டு வீர்கள் மற்றும் சிறந்த சாதனை புரிந்த மக்களின் வாழ்க்கை வரலாற்றை படிக்க வேண்டும் என்று கேட்டுக் கொண்டார்.
வீரம் என்பது ஒரு மன நிலை; ஆரோக்கியமான உடல் அதற்கு தேவை. மன நிலையே இதற்கு தேவையான சக்தியை அளிக்கிறது. அதனால் நமது மனநிலையை நாம் வலுவாக வைத்துக்கொள்ள வேண்டும். இப்போது குழந்தைகளுக்கு கிடைத்துள்ள பாராட்டும் புகழ்ச்சியும் அவர்களின் வருங்கால வளர்ச்சிக்கு தடையாக இருக்க கூடாது என்று பிரதமர் கூறினார்.
மத்திய மகளிர் மற்றும் குழந்தை நலத் துறை அமைச்சர் திருமதி. மேனகா காந்தியும் இந்நிகழ்ச்சியில் பங்கேற்றார்.
வீரதீரச் செயலுக்கான தேசிய விருது திட்டத்தை குழந்தைகள் நல்வாழ்விற்கான இந்திய சபை தொடங்கி வைத்தது. குழந்தைகளின் சிறப்பான வீரதீரச் செயலுக்கான செயல்களை அடையாளம் கண்டு, அவர்களுடைய பாராட்டுதற்குரிய சேவையை கண்டறிந்து, பிற குழந்தைகளை ஊக்குவித்து, அவர்களுக்கு எடுத்துக்காட்டாக விளங்கும் குழத்தைகளுக்கு இந்த விருது வழங்கப்படுகிறது.
பாதுகாப்பு அமைச்சகம்
கடற்படைக்குரிய கண்டுபிடிப்புகள் மற்றும் சுதேசிமயமாக்கல் நிறுவனத்தை  பாதுகாப்பு அமைச்சர் திரு. ராஜ்நாத் சிங் தொடங்கி வைத்தார்
கடற்படைக்குரிய கண்டுபிடிப்புகள் மற்றும் சுதேசிமயமாக்கல் நிறுவனத்தை  பாதுகாப்பு அமைச்சர் திரு. ராஜ்நாத் சிங் இணையக் கருத்தரங்கு ஒன்றின் மூலம் தொடங்கி வைத்தார். உத்திரப்பிரதேச முதல்வர் திரு. யோகி ஆதித்யநாத் மற்றும் இதர பிரமுகர்கள் நிகழ்ச்சியில் கலந்துகொண்டனர்.
தற்சார்பு இந்தியாவின் லட்சியத்தைக் கருத்தில் கொண்டு, பாதுகாப்புத் துறையில் புதுமைகளைப் புகுத்தவும், சுயசார்பை உறுதி செய்ய சுதேசிமயமாக்கலைப் பரவலாக்கவும் கல்வித்துறை மற்றும் தொழில்துறையுடன் இறுதிப் பயனர்கள் தொடர்பு கொள்ள பிரத்யேக அமைப்புகளை NIIO உருவாக்குகிறது.
NIIO ஒரு மூன்று அடுக்கு நிறுவனமாகும். கடற்படைத் தொழில்நுட்ப வளர்ச்சிக் குழு  புதுமைகள் மற்றும் சுதேசிமயமாக்கல் ஆகிய இரண்டு அம்சங்களை ஒன்றாக இணைத்து மேல்மட்ட அளவிலான அறிவுரைகளை வழங்கும். N-TAC-க்கு கீழ் இயங்கும் பணிக்குழு ஒன்று திட்டங்களை நிறைவேற்றும். வளர்ந்து வரும் புதுமையான தொழில்நுட்பங்களை விரைவான காலக்கெடுக்குள் நிறுவ தொழில்நுட்ப மேம்பாட்டு வளர்ச்சிக் குழு  ஒன்றும் உருவாக்கப்பட்டுள்ளது.
ஏற்கனவே இருக்கும் வளங்களைக் கொண்டு கண்டுபிடிப்புகள் மற்றும் சுதேசிமயமாக்கல் நிறுவனத்தை ராணுவத் தலைமையகங்கள் நிறுவ வரைவுப் பாதுகாப்புக் கொள்முதல் கொள்கை 2020  எண்ணுகிறது. சுதேசிமயமாக்கல் இயக்குநரகம் ஒன்று இந்தியக் கடற்படையில் ஏற்கனவே செயல்பட்டுக் கொண்டிருக்கிறது. செயல்பாட்டில் உள்ள சுதேசிமயமாக்கல் நடவடிக்கைகள் மீது புதிய அமைப்புகள் கட்டமைக்கப்பட்டு, புதிய கண்டுபிடிப்புகள் மீது கவனம் செலுத்தும்.
(
குடியரசுத் தலைவர் செயலகம்
குடியரசுத் தலைவரை ஒருங்கிணைந்த கயானா குடியரசின் துணைக் குடியரசுத் தலைவர் சந்தித்தார்
ஒருங்கிணைந்த கயானா குடியரசின் துணைக் குடியரசுத் தலைவர் மேன்மை பொருந்திய டாக்டர் பரத் ஜக்டோ இந்தியக் குடியரசுத் தலைவர் திருமதி.திரௌபதி முர்முவை குடியரசுத் தலைவர் மாளிகையில் இன்று  சந்தித்தார்.
குடியரசுத் தலைவர் மாளிகைக்கு வருகை தந்துள்ள டாக்டர் ஜக்டோவை வரவேற்ற இந்தியக் குடியரசுத் தலைவர், “கயானாவுடனான இந்திய உறவு முக்கியத்துவம் வாய்ந்ததாகும். கடந்த 180 ஆண்டுகளாக இந்திய சகோதரர்கள் மற்றும் சகோதரிகளுக்கு தாய்வீடாக கயானா அமைந்துள்ளது. இந்தியாவும், கயானாவும் புவியியல் அடிப்படையில் மிக அதிக தூரத்தில் பிரிக்கப்பட்டிருந்தாலும் கடந்த கால காலனி ஆதிக்கம், வேளாண் மற்றும் ஊரகத் தொழில் தொடர்புடைய பொருளாதாரங்கள் மற்றும் பல்முனை கலாச்சார சமூக கட்டமைப்பில் ஒரே புள்ளியில் ஒருங்கிணைந்துள்ளது” என்றார்.
இந்தியா மற்றும் கயானா இடையேயான வர்த்தக நடவடிக்கைகள் சீராக உயர்ந்து வருகிறது. கடந்த 2021-22-ல் கொரோனா பெருந்தொற்று காலகட்டத்திலும் இருநாடுகளுக்கு இடையேயான வர்த்தகத்தில் 300 சதவீதத்திற்கும் அதிகமான வளர்ச்சிப் பெற்றிருந்தது குறிப்பிடத்தக்கது என்று குடியரசுத் தலைவர் கூறினார். இரு நாடுகளுக்கு இடையேயான வர்த்தகத்தை மேலும் பரவலாக்க வேண்டியதன் முக்கியத்துவத்தை திருமதி.முர்மு சுட்டிக்காட்டினார்.
இந்தியா-கயானா உறவுகளில் முக்கியத்துவம் பெற்ற மேம்பாட்டில் இரு நாடுகளுக்கு இடையேயான ஒப்பந்தமே மிகப் பெரிய ஆதாரமாக உள்ளது. இந்திய தொழில்நுட்பம் மற்றும் பொருளாதாரக் கூட்டமைப்பின் திட்டத்தில் 640-க்கும் மேற்பட்ட கயானா அரசு அதிகாரிகள் பயிற்சி பெற்றது மகிழ்ச்சிகரமான செய்தியாகும். தற்போதைய கயானாவின் துணைக் குடியரசுத் தலைவரின் இந்தியப் பயணம் இரு நாடுகளுக்கு இடையேயான வரலாற்றுச் சிறப்புமிக்க நட்புறவை மேலும் வலுப்படுத்தும் என்று அவர் நம்பிக்கை தெரிவித்துள்ளார்.
விவசாயத்துறை அமைச்சகம்
நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா, மத்தியப் பிரதேசம், பிகார் மற்றும் கேரளாவில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு டிசம்பர் 15 வரை 390.79 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 319.23 லட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்தாண்டைவிட இந்தாண்டு நெல் கொள்முதல் 22.41 சதவீதம் அதிகம். இந்தாண்டில் இது வரையிலான மொத்த கொள்முதலில், பஞ்சாப் மாநிலத்தில் மட்டும் 202.77 லட்சம் மெட்ரிக் டன் கொள்முதல் செய்யப்பட்டுள்ளது.
நடப்பு காரீப் சந்தை காலத்தில் 44.32 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 73781.36 கோடி பெற்றுள்ளனர்.
மேலும், மாநிலங்கள் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திரப் பிரதேசத்திலிருந்து 48.11 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1681133
இந்திய போட்டிகள் ஆணையம்
கோவிட்ஷீல்டு தொழில்நுட்பத்தை பயோகான் பயோலாஜிக்ஸில் இணைத்துக்கொள்ள இந்திய வணிகப் போட்டி ஆணையம் அனுமதி
சீரம் இன்ஸ்டிடியூட் லைஃப் சயின்சஸ் நிறுவனம், பயோகான் பயோலாஜிக்ஸ் நிறுவனத்தின் சுமார் 15% பங்குகளை வாங்குவதைக் கருத்தில் கொண்டு, கோவிட்ஷீல்டு தொழில்நுட்பத்தை பயோகான் பயோலாஜிக்ஸில் இணைத்துக்கொள்ள இந்திய வணிகப் போட்டி ஆணையம் ஒப்புதல் அளித்துள்ளது.
இதன்படி, சீரம் இன்ஸ்டிடியூட் லைஃப் சயின்சஸ் நிறுவனத்தின் கோவிட்ஷீல்டு தொழில்நுட்பம், பயோகான் பயோலாஜிக்ஸ் நிறுவனத்துடன் இணைக்கப்படுவதுடன், சீரம் இன்ஸ்டிடியூட் லைஃப் சயின்சஸ் நிறுவனம், பயோகான் பயோலாஜிக்ஸ் நிறுவனத்தின் சுமார் 15% பங்குகளைப் பெறும்.
இந்திய இந்திய வணிகப் போட்டி ஆணையத்தின் விரிவான ஆணை விரைவில் வெளியிடப்படும்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://www.pib.gov.in/PressReleasePage.aspx?PRID=1826596
வணிகம் மற்றும் தொழில்துறை அமைச்சகம்
புதுப்பிக்கப்பட்ட தங்க பணமாக்கல் திட்டம், தங்கத்தின் இறக்குமதி வரியை குறைத்தல் போன்றவை, நகைத் தொழில் அடுத்த நிலைக்கு வளர உதவும்: மத்திய அமைச்சர் அனுப்ரியா படேல்
புதுப்பிக்கப்பட்ட தங்க பணமாக்கல் திட்டம், தங்கத்தின் இறக்குமதி வரியை குறைத்தல் போன்றவை, நகைத் தொழில் அடுத்த நிலைக்கு வளர உதவும் என மத்திய வர்த்தகம் மற்றும் தொழில்துறை இணையமைச்சர் அனுப்ரியா படேல் கூறியுள்ளார்.
மாணிக்க கற்கள் மற்றும் நகைத் தொழில் துறை இந்திய பொருளாதார துறைகளில் முக்கியமானவைகளில் ஒன்றாக உள்ளது. இதன் பங்களிப்பு மொத்த உள்நாட்டு உற்பத்தியில் 7 சதவீதம் ஆகும். நாட்டின் மொத்த வணிக ஏற்றுமதியில், நகைகள் ஏற்றுமதியின் பங்கு 10 முதல் 12 சதவீதம் வரை உள்ளன. வேலை வாய்ப்பை உருவாக்குவதிலும், நகைத் தொழில்துறை முன்னணி துறையாக உள்ளது. 5 மில்லியன் திறமை மிக்க தொழிலாளர்களுக்கு இது வேலைவாய்ப்பை அளிக்கிறது.
நகைத் தொழிலுக்கான மூலப் பொருட்களின் உள்நாட்டு உற்பத்தி குறிப்பிடத்தக்க அளவில் இல்லாமலேயே வைர நகைகள், தங்க நகைகள், வெள்ளி நகைகள் மற்றும் ஆபரணக் கற்கள் தயாரிப்பு மற்றும் ஏற்றுமதியில் இந்தியா முன்னணி நாடாக உருவெடுத்துள்ளது மகிழ்ச்சியளிக்கிறது என மத்திய வர்த்தக மற்றும் தொழில் துறை இணையமைச்சர் அனுப்பிரியா படேல் கூறியுள்ளார்.
பிரதமரின் தொலை நோக்கான ‘மேக் இன் இந்தியா’ திட்டத்துக்கு ஆபரணக் கற்கள் மற்றும் நகைத் தொழில்துறை சிறந்த உதாரணமாக உள்ளது.
கொரோனா பாதிப்பு காரணமாக ஏற்பட்ட ஊரடங்கால், கடந்தாண்டு ஏப்ரலில் ஆபரணக் கற்கள் மற்றும் நகைத் துறை ஏற்றுமதி 98 சதவீத வீழ்ச்சி கண்டது.
ஆபரணக் கற்கள் மற்றும் நகை ஏற்றுமதி வளர்ச்சி கவுன்சில் , மத்திய அரசுடன் இணைந்து எடுத்த நடவடிக்கைகள் மூலம் நகைத் தொழில் துறையின் ஏற்றுமதி, கடந்த நிதியாண்டின் நான்காவது காலாண்டில் 15 சதவீத வளர்ச்சி கண்டது. 2021-22ம் நிதியாண்டில் முதல் காலாண்டில் மாணிக்க கற்கள் மற்றும் நகை ஏற்றுமதி 9.2 பில்லியன் அமெரிக்க டாலர் அளவுக்கு எட்டியுள்ளது.
கொள்கைகள் வரிசையில், புதுப்பிக்கப்பட்ட தங்க பணமாக்கல் திட்டம், தங்கத்தின் இறக்குமதி வரியை குறைத்தல், ஹால்மார்க் முத்திரை போன்ற பல சீர்த்திருத்தங்களை மத்திய அரசு கொண்டு வந்துள்ளது. இந்த நடவடிக்கைகள் நகைத்துறையை அடுத்த நிலைக்குக் வளர உதவும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1754993
ஆயுஷ்
2021 -22ம் நிதியாண்டில் இந்திய மருந்து உற்பத்தி கழக நிறுவனத்தின் லாபம் 3 மடங்கு அதிகரித்து ரூபாய் 45.41 கோடியாக இருந்தது
மத்திய ஆயுஷ் அமைச்சகத்தின் கீழ் உள்ள மத்திய பொதுத்துறை நிறுவனமான இந்திய மருந்து உற்பத்தி கழக நிறுவனம் அதன் பங்குதாரர்களான ஆயுஷ் அமைச்சகம் மற்றும் உத்ரகண்ட் மாநில அரசுக்கு ஈவுத் தொகையாக 10.13 கோடி ரூபாய் வழங்குவதாக அறிவித்துள்ளது. இது ஆயுஷ் அமைச்சகத்திற்கான ஈவுத்தொகை ரூ.9.93 கோடிக்கான காசோலை மத்திய ஆயுஷ் துறை அமைச்சர் திரு சர்பானந்த சோனாவாலிடம் வழங்கப்பட்டது.
இந்த நிகழ்ச்சியில் பேசிய திரு சர்பானந்த சோனாவால், 2020 -21ம் ஆண்டு நிதியாண்டை விட, கடந்த நிதியாண்டு இந்திய மருந்து உற்பத்தி கழக நிறுவனம் பெருமளவு லாபத்தை ஈட்டியுள்ளது சிறந்த சாதனை என்று குறிப்பிட்டார்.
உணவுப் பதப்படுத்துதல் தொழிற்சாலைகள் அமைச்சகம்
என்எஃப்டிஐ-யின் செயல்பாடுகள்
மத்திய உணவுப் பதப்படுத்தும் தொழில்துறை அமைச்சகத்தின் சார்பில் நாட்டில் 2 தேசிய உணவுத் தொழில்நுட்ப நிறுவனங்கள் செயல்பட்டு வருகின்றன. அவை ஹரியானாவில் உள்ள தேசிய உணவுத் தொழில்நுட்பத் தொழில்முனைவு மற்றும் மேலாண்மை நிறுவனமும், தமிழகத்தின் தஞ்சாவூரில் உள்ள தேசிய உணவுத் தொழில்நுட்பத் தொழில்முனைவு மற்றும் மேலாண்மை நிறுவனம் ஆகும். இவ்விரு நிறுவனங்களிலும் பயிலும் மாணவர்கள் உணவுப் பதப்படுத்தும் துறையில் தங்கள் பங்களிப்பை வெளிப்படுத்துகின்றனர்.
பதிவு செய்யப்பட்ட உணவுப்பதப்படுத்தும் தொழிற்சாலைகளில் 2017-18-ம் நிதியாண்டில் 2,26,675 பேரும், 2018-19-ம் நிதியாண்டில் 1,97,080 பேரும், 2019-20-ம் நிதியாண்டில் 2,06,923 பேரும் வேலைவாய்ப்பு பெற்றுள்ளனர்.
மக்களவையில் இன்று எழுப்பப்பட்ட கேள்விக்கு மத்திய உணவுப் பதப்படுத்தும் துறை இணையமைச்சர் பிரஹலாத் சிங் பட்டேல் இதனைத் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
151 நாட்களுக்குப் பிறகு: இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,61,340 ஆக சரிவு
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை நேற்று 57.61 கோடியைக் கடந்துள்ளது. இன்று காலை 7 மணிக்கு கிடைத்த முதற்கட்ட தகவலின்படி, மொத்தம் 64,01,385 முகாம்களில் 57,61,17,350 தடுப்பூசிகள் போடப்பட்டுள்ளன. கடந்த 24 மணி நேரத்தில் 36,36,043 தடுப்பூசிகள் செலுத்தப்பட்டுள்ளன.
கடந்த 24 மணி நேரத்தில் 36,347 பேர் குணமடைந்தனர். இதன் மூலம் குணமடைந்தவர்களின் மொத்த எண்ணிக்கை 3,15,97,982 ஆக உயர்ந்துள்ளது.
நம் நாட்டில் குணமடைந்தவர்களின் விழுக்காடு 2020 மார்ச் மாதத்திற்குப் பிறகு மிகவும் அதிகமாக 97.54 சதவீதமாக உள்ளது.
தொடர்ந்து 55 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
கடந்த 24 மணி நேரத்தில் 34,457 பேர் புதிதாக தொற்றுக்கு ஆளாகியுள்ளனர்.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 151 நாட்களுக்குப் பிறகு 3,61,340 ஆக சரிந்துள்ளது. இது, நாட்டின் மொத்த பாதிப்பில் 1.12 சதவீதம் மட்டுமே ஆகும்.
கடந்த 24 மணி நேரத்தில் 17,21,205 பரிசோதனைகளும், இந்தியாவில் இதுவரை மொத்தம் 50,45,76,158 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 1.98 சதவீதமாகவும், தினசரி தொற்று உறுதி விகிதம் 2.00 சதவீதமாகவும் இன்று பதிவாகியுள்ளது. தொடர்ந்து 26 நாட்களாக அன்றாட தொற்று உறுதி விழுக்காடு 3 சதவீதத்திற்குக் குறைவாகவும், 75 நாட்களாக 5 சதவீதத்திற்குக் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1747745
------
(
பாதுகாப்பு அமைச்சகம்
எகிப்தின் கெய்ரோ விமானப்படை தளத்தில் பிரைட் ஸ்டார்-23 பயிற்சியில் இந்திய விமானப்படை பங்கேற்பு
எகிப்தின் கெய்ரோ  விமானப்படை தளத்தில் 2023 ஆகஸ்ட் 27 முதல் செப்டம்பர் 16 வரை நடைபெற உள்ள பிரைட் ஸ்டார் -23 என்ற இரண்டு ஆண்டுகளுக்கு ஒரு முறை நடைபெறும் பலதரப்பு முப்படைகளின் பயிற்சியில் பங்கேற்பதற்காக இந்திய விமானப்படை  குழு இன்று புறப்பட்டது.
அமெரிக்கா, சவுதி அரேபியா, கிரீஸ் மற்றும் கத்தார் ஆகிய நாடுகளைச் சேர்ந்த படைப்பிரிவுகள் பங்கேற்கும் பிரைட் ஸ்டார் -23 பயிற்சியில் இந்திய விமானப்படை பங்கேற்பது இதுவே முதல் முறையாகும். இந்திய விமானப்படையில் ஐந்து மிக்-29, இரண்டு ஐ.எல்-78, இரண்டு சி-130 மற்றும் இரண்டு சி-17 ரக விமானங்கள் இடம்பெறும். இந்திய விமானப்படையின் கருட் சிறப்புப் படையைச் சேர்ந்த வீரர்களும், எண் 28, 77, 78 மற்றும் 81 படை பிரிவுகளைச் சேர்ந்தவர்களும் இந்த பயிற்சியில் பங்கேற்க உள்ளனர். இந்திய விமானப்படை விமானம், இந்திய இராணுவத்தைச் சேர்ந்த சுமார் 150 வீரர்களையும் ஏற்றிச்செல்லும்.
கூட்டு நடவடிக்கைகளை திட்டமிடுதல் மற்றும் செயல்படுத்துதல் ஆகியவற்றை பயிற்சி செய்வதே இப்பயிற்சியின் நோக்கமாகும். எல்லைகளுக்கு அப்பால் பிணைப்பை உருவாக்குவதற்கு வழிவகுப்பதோடு மட்டுமல்லாமல், இத்தகைய தொடர்புகள் பங்கேற்கும் நாடுகளுக்கு இடையில் உத்தி சார்ந்த உறவுகளை மேம்படுத்துவதற்கான வழிமுறைகளையும் வழங்குகின்றன.
இந்தியாவும் எகிப்தும் சிறப்பான உறவையும் ஆழமான ஒத்துழைப்பையும் கொண்டுள்ளன. இதில் இரு நாடுகளும் இணைந்து 1960 களில் ஏரோ-என்ஜின் மற்றும் விமானங்களை உருவாக்கின மற்றும் எகிப்திய விமானிகளுக்கு பயிற்சி இந்திய வீரர்களால் வழங்கப்பட்டது. இரு நாடுகளின் விமானப் படைத் தளபதிகள் மற்றும் இந்திய பாதுகாப்பு அமைச்சர் மற்றும் பிரதமர் ஆகியோர் எகிப்துக்கு அண்மையில் மேற்கொண்ட பயணங்களால் இரு நாடுகளுக்கும் இடையிலான உறவு மேலும் வலுவடைந்தது. இரு நாடுகளும் தங்கள் ஆயுதப் படைகளுக்கு இடையிலான வழக்கமான பயிற்சிகளுடன் கூட்டுப் பயிற்சியையும் மேம்படுத்தியுள்ளன.
----
ANU/AD/RB/DL
(Visitor Counter : 91
குடியரசுத் துணைத் தலைவர் செயலகம்
நவ்ரோஸ் பண்டிகையை முன்னிட்டு நாட்டு மக்களுக்கு குடியரசு துணைத் தலைவர் வாழ்த்து
பார்சி புத்தாண்டின் தொடக்கத்தைக் குறிக்கும் நவ்ரோஸ் நன்னாளில் அனைத்து குடிமக்களுக்கும் எனது இதயம் கனிந்த நல்வாழ்த்துகளைத் தெரிவித்துக் கொள்கிறேன்.
புத்துணர்ச்சி, நம்பிக்கை மற்றும் நம்பிக்கையை உள்ளடக்கிய நவ்ரோஸ் பண்டிகை, ஒற்றுமை மற்றும் சகோதரத்துவத்தின் கொண்டாட்டத்தில் உறவினர்கள், நண்பர்கள் மற்றும் குடும்பத்தினர் ஒன்றிணைவதற்கான ஒரு சந்தர்ப்பமாகும்.
இந்த நவரோஸ் அனைவரின் வாழ்க்கையிலும் ஆரோக்கியம், மகிழ்ச்சி மற்றும் செழிப்பைக் கொண்டு வரட்டும்.
பிரதமர் அலுவலகம்
பங்கபந்து ஷேக் முஜிபூர் ரஹ்மானின் நினைவிடத்தில் பிரதமர் மரியாதை
இரண்டு நாள் சுற்றுப்பயணமாக வங்கதேசம் சென்றுள்ள பிரதமர் திரு நரேந்திர மோடி, இரண்டாவது நாளன்று துங்கிபாராவில் உள்ள பங்கபந்து ஷேக் முஜிபூர் ரஹ்மானின் நினைவிடத்தில் மரியாதை செலுத்தினார்.
வெளிநாட்டைச் சேர்ந்த மாநிலத் தலைவர் அல்லது அரசின் தலைவர் பங்கபந்து நினைவக வளாகத்தில் மரியாதை செலுத்துவது இதுவே முதல் முறையாகும். இந்த வரலாற்று சிறப்புமிக்க நிகழ்வைக் குறிக்கும் வகையில் திரு நரேந்திர மோடி அங்கே ஓர் மகிழ மரக்கன்றை நட்டார்.
இந்த நிகழ்ச்சியில் வங்கதேச பிரதமர் திருமதி ஷேக் ஹசீனா தமது சகோதரி திருமிகு ஷேக் ரெஹானாவுடன் கலந்து கொண்டார்.
நினைவக வளாகத்தில் உள்ள விருந்தினர் குறிப்பேட்டில் பிரதமர் கையெழுத்திட்டார்.
“வங்கதேச மக்களின் உரிமைகள், அவர்களது உள்ளடக்கிய கலாச்சாரத்தின் பாதுகாப்பு மற்றும் அவர்களது அடையாளங்களுக்கான விடுதலை போராட்டத்தை பங்கபந்துவின் வாழ்க்கை எடுத்துரைத்தது”, என்று பிரதமர் அந்தக் குறிப்பேட்டில் எழுதினார்.
-------
(
நுகர்வோர் நலன், உணவு மற்றும் பொது விநியோகம் அமைச்சகம்
முன்னணி சமையல் எண்ணெய் சங்கங்கள் உடனடியாக ரூ.15 அளவுக்கு விலையைக் குறைக்குமாறு மத்திய அரசு அறிவுறுத்தல்
உணவு மற்றும் பொது விநியோகத் துறை, கடந்த 6-ந்தேதி நடைபெற்ற கூட்டத்தில், சமையல் எண்ணெயின் விலையை அதிகபட்ச சில்லரை விலையில் ரூ.15-ஐ உடனடியாக அமலுக்கு வரும் வகையில் குறைக்கப்படுவதை உறுதி செய்யுமாறு முன்னணி சமையல் எண்ணெய் சங்கங்களுக்கு உத்தரவிட்டுள்ளது.
விலைகுறைப்பு எந்த வகையிலும் நீர்த்துப்போகாமல் இருக்க, உற்பத்தியாளர்களும் சுத்திகரிப்பாளர்களும் விநியோகஸ்தர்களுக்கு விலையை உடனடியாக குறைக்க வேண்டும் என்று மத்திய அரசு அறிவுறுத்தியுள்ளது. உற்பத்தியாளர்கள்/சுத்திகரிப்பு செய்பவர்களால் விநியோகஸ்தர்களுக்கு விலை குறைப்பு ஏற்படும்போதெல்லாம், அதன் பயனை நுகர்வோருக்கு கிடைக்கச் செய்யவேண்டும் என்றும் அறிவுறுத்தப்பட்டுள்ளது. மற்ற பிராண்டுகளை விட விலை அதிகமாக உள்ள, விலையைக் குறைக்காத சில நிறுவனங்கள், அவற்றின் விலையைக் குறைக்கவும் அறிவுறுத்தப்பட்டுள்ளது.
இந்தக்கூட்டத்தின் போது, இறக்குமதி செய்யப்படும் சமையல் எண்ணெய்களின் சர்வதேச விலைகள் கீழ்நோக்கிச் செல்வது, மிகவும் சாதகமான நிலை என்றும், எனவே, உள்நாட்டுச் சந்தையிலும் அதற்கு ஏற்றவாறு, விலைக்குறைப்பை உள்நாட்டு சமையல் எண்ணெய் தொழில்துறை உறுதிப்படுத்த வேண்டும் என்றும் விவாதிக்கப்பட்டது. மேலும், இந்த விலை வீழ்ச்சியை நுகர்வோர்களுக்கு ஒரு பின்னடைவு இல்லாமல் விரைவாக கொண்டு சேர்க்க வேண்டும் என்றும் அறிவுறுத்தப்பட்டது. விலை விவரங்கள் சேகரிப்பு, சமையல் எண்ணெய்கள் மீதான கட்டுப்பாட்டு ஆணை மற்றும் சமையல் எண்ணெய்களின் பேக்கேஜிங் போன்ற மற்ற விஷயங்களும் இந்த கூட்டத்தில் விவாதிக்கப்பட்டன.
மே மாதம் முன்னணி சமையல் எண்ணெய் சங்கங்களுடன் துறை நடத்திய கூட்டத்தில், ஃபார்ச்சூன் சுத்திகரிக்கப்பட்ட சூரியகாந்தி எண்ணெய் 1 லிட்டர் பேக்கின் விலை ரூ.220-லிருந்து ரூ. 210 –ஆகக் குறைக்கப்பட்டது. சோயாபீன்  மற்றும் கச்சி கானி எண்ணெய் 1 லிட்டர் பேக்கின் விலை ரூ.205- லிருந்து ரூ. 195ஆக குறைக்கப்பட்டது. சமையல் எண்ணெய்களின் மீதான இறக்குமதி வரியை மத்திய அரசு குறைத்ததை அடுத்து, எண்ணெய் விலை குறைப்பு ஏற்பட்டது. குறைக்கப்பட்ட வரியின் முழுமையான பலன் நுகர்வோருக்கு மாறாமல் வழங்கப்படுவதை உறுதி செய்யுமாறு எண்ணெய் தொழில்துறையினருக்கு அறிவுறுத்தப்பட்டது.
சர்வதேச சந்தையில் சமையல் எண்ணெய் விலை வியத்தகு வீழ்ச்சியை சந்தித்து வருகிறது, விலைகள் படிப்படியாக வீழ்ச்சியடைந்து வந்தபோதிலும், உள்நாட்டு சந்தையில் நிலைமை சற்று வித்தியாசமாக உள்ளது. உலக விலை வீழ்ச்சிக்கு மத்தியில் சமையல் எண்ணெய்களின் சில்லறை விலையை குறைப்பது குறித்து ஆலோசிக்க, முன்னணி தொழில்துறை பிரதிநிதிகளுடன் உணவு மற்றும் பொது விநியோகத் துறையால் ஒரு கூட்டம் கூட்டப்பட்டது. கடந்த ஒரு மாதத்தில் பல்வேறு சமையல் எண்ணெய்களின் உலகளாவிய விலைகள் டன் ஒன்றுக்கு 300-450 அமெரிக்க டாலர்கள் வரை குறைந்துள்ளதாகவும், ஆனால் சில்லறை சந்தைகளில் பிரதிபலிக்க நேரம் எடுக்கும் என்றும், சில்லறை விலைகள் வரும் நாட்களில் குறையும் என்று எதிர்பார்க்கப்படுகிறது என்றும் தொழில்துறை தெரிவித்துள்ளது.
நாட்டில் சமையல் எண்ணெய் விலை மற்றும் கிடைக்கும் நிலைமையை துறை தொடர்ந்து கண்காணித்து வருகிறது. மேலும் சமையல் எண்ணெய்கள் மீதான குறைக்கப்பட்ட வரி கட்டமைப்பின் பலன் மற்றும் சர்வதேச சந்தையில் தொடர்ச்சியான கணிசமான விலை வீழ்ச்சியின் பலனை உடனடியாக நுகர்வோருக்கு வழங்க வேண்டியது அவசியம். இதன் மூலம் நுகர்வோர் தங்கள் பட்ஜெட்டில் கூடுதல் பணத்தை சேமிக்க முடியும் எதிர்பார்க்கலாம்.
மனித வள மேம்பாட்டு அமைச்சகம்
நான்காவது ஸ்மார்ட் இந்தியா ஹேக்கத்தானின் பிரமாண்டமான இறுதிச் சுற்று இன்று நிறைவடைந்தது
நான்காவது ஸ்மார்ட் இந்தியா ஹேக்கத்தானின் பிரமாண்டமான இறுதிச் சுற்று இன்று நிறைவடைந்தது. 2020 ஆகஸ்ட் ஒன்றாம் தேதி முதல் நான்காம் தேதி வரை, நாடெங்கிலும் நாற்பது மெய்நிகர் மையங்களில், காணொலிக் காட்சி வாயிலாக இது நடைபெற்றது. ஆகஸ்ட் ஒன்றாம் தேதியன்று நடைபெற்ற ஹேக்கத்தானின் பிரமாண்டமான இறுதிச் சுற்று நிகழ்வில் பிரதமர் தி்ரு நரேந்திர மோடி காணொலிக் காட்சி வாயிலாக உரையாற்றினார். தற்சார்புடைய இந்தியாவை உருவாக்குவதற்கான புதிய நுட்பங்களைக் கண்டுபிடிக்கும் இளைஞர்களின் முயற்சிகளை அவர் புகழ்ந்துரைத்தார்.
ஐதராபாத்தில் உள்ள இந்திய காவல் பயிற்சி அகாடமியின் உதவியுடன், மெய்நிகர் காவல் நிலையம், குற்றத்தைக் கண்டுபிடிப்பதற்கான செயற்கை நுண்ணறிவு வாயிலாக செய்யப்படும் எச்சரிக்கை ஆகியவற்றை உருவாக்க பணியாற்றிக் கொண்டிருக்கும் மூன்று குழுவினருடன் பிரதமர் கலந்துரையாடினார். மக்கள் பயன்படுத்துவதற்கு ஏதுவான தொழில்நுட்பங்களை உருவாக்கவும், பெருவாரியான மக்களை சென்றடைவதற்கான பொருட்களைக் கண்டுபிடிக்கவும், களத்தில் மக்களுடன் இணைந்து பணியாற்ற வேண்டும் என்று பிரதமர் கூறினார்.
இது தொடர்பான விரிவான தகவல்களுக்கு : https://pib.gov.in/PressReleasePage.aspx?PRID=1643418
சுகாதாரம் மற்றும் குடும்ப நலத்துறை அமைச்சகம்
புகையிலைப் பொருள் பொட்டலங்களின் மீது புதிய உடல்நல எச்சரிக்கைகள்
மத்திய சுகாதார மற்றும் குடும்ப நல அமைச்சகம், இரண்டு புதிய உடல் நல எச்சரிக்கைகளை, அனைத்து புகையிலைப் பொருள் பொட்டலங்களின் மீதும் அச்சிட வேண்டும் என்று தெரிவித்துள்ளது. இதற்காக 21 ஜூலை 2020 தேதியிட்ட சிகரெட்கள் மற்றும் பிற புகையிலைப் பொருட்கள்  நெறிமுறைகள் 2008-ல் திருத்தம் செய்துள்ளது. திருத்தப்பட்ட விதிமுறைகள் 2020 டிசம்பர் 1-ந் தேதி முதல் நடைமுறைப்படுத்தப்படும்.
பிரதமர் அலுவலகம்
ஜனவரி 22ம் தேதி, தேஸ்பூர் பல்கலைக்கழகத்தின் 18வது பட்டமளிப்பு விழாவில், பிரதமர் உரையாற்றுகிறார்
அசாம் மாநிலத்தில் உள்ள தேஸ்பூர் பல்கலைக்கழகத்தில் இம்மாதம் 22ம் தேதி காலை 10.30 மணிக்கு நடைபெறும் 18வது பட்டமளிப்பு விழாவில், பிரதமர் திரு நரேந்திர மோடி காணொலிக் காட்சி மூலம் உரையாற்றுகிறார். அசாம் ஆளுநர் பேராசிரியர் ஜகதீஷ் முகி, மத்திய கல்வி அமைச்சர் டாக்டர் ரமேஷ் பொக்ரியால் ‘நிஷாங்க்’, அசாம் முதல்வர் திரு சர்பானந்தா சோனாவால் ஆகியோர் இந்நிகழ்ச்சியில் பங்கேற்கின்றனர்.
இந்நிகழ்ச்சியில், 2020ம் ஆண்டு படிப்பை முடித்த 1218 மாணவர்களுக்கு பட்டங்கள் மற்றும் பட்டயங்கள் வழங்கப்படும். இவர்களில் பல்வேறு பட்டப்படிப்பு மற்றும் முதுநிலை பட்டப்படிப்பில் முதலிடம் பிடித்த 48 பேருக்கு தங்கப் பதக்கங்கள் வழங்கப்படும்.
இந்த பட்டமளிப்பு விழா, கொவிட்-19 நெறிமுறைகளைப் பின்பற்றி நேரடியாகவும், மெய்நிகர் முறையிலும் நடக்கும். பி.எச்.டி பட்டம் பெறுபவர்கள், தங்க பதக்கம் பெறுவோர் மட்டுமே நேரடியாக பட்டங்களைப் பெறுவர். மற்றவர்களுக்கு மெய்நிகர் முறையில் பட்டங்கள் வழங்கப்படும்.